Vene peaminister Viktor Zubkov ütles, et riigi läänepiiril olevatele ülipikkadele järjekordade üks põhjus on lokkav korruptsioon.    Soome majandusleht Kauppalehti kirjutas, et Venemaa ja Soome piirijärjekorrad on Venemaal tähelepanu pälvinud ka  peaministri tasandil. Zubkov vabandas teisipäeval riigi läänepiiril lokkava korruptsiooni ja majanduskuritegude pärast.    "Läänenaabritel kulub ühe auto tolliformaalsustele kuus minutit, meie poolel aga kuus tundi. Milles on probleem? Tohutus ja häbematus korruptsioonis," rääkis Zubkov Interfaxile antud intervjuus.    Zubkovi sõnul on samad probleemid ka sadamates. "Konteinerid võivad sadamasse päevadeks seisma jääda, kui altkäemaksu ei maksta. Kui selline olukord jätkub, ei saa me rääkida  majandusarengust," lisas ta.    Zubkovi hinnangul kaotab Venemaa valitsus aastas sadu miljoneid eurosid.    Soome tolliameti hinnangul toimub piiril aastas umbes kahe miljardi euro jagu tolli- ja maksupettusi.    Tolliametnike sõnul kaob Soomest Venemaale veetava kauba väärtusest topeltarvete tõttu umbes pool. Venemaalt tulevalt kaubalt jääb aastas makse saamata umbes 500 miljoni euro väärtuses.    Soome tolliameti peadirektori Tapani Erlingi sõnul pannakse pettused toime  tavaliselt kalli kauba, näiteks elektroonika puhul, mis registreeritakse näiteks ehituskaupadena.